Ερνέστος Λουδοβίκος της Έσσης

Ο **Ερνέστος Λουδοβίκος** (γερμ. *Ernst Ludwig*, 25 Νοεμβρίου 1868 - 9 Οκτωβρίου 1937) από τον Οίκο της Έσσης-Ντάρμστατ ήταν ο τελευταίος μέγας δούκας της Έσσης & παρά τω Ρήνω (1892-1918).

## Βιογραφία
Ο *Ερνέστος Λουδοβίκος Κάρολος Αλβέρτος Γουλιέλμος* ήταν ο μόνος (επιζήσας) γιος του Λουδοβίκου Δ΄ της Έσσης & παρά τω Ρήνω και της Αλίκης, κόρης της Βικτωρίας του Ηνωμένου Βασιλείου και του Αλβέρτου της Σαξονίας-Κοβούργου & Γκότα. Ήταν γνωστός στην οικογένειά του ως *Έρνι*.

Οι γονείς του μεγάλωναν τα παιδιά τους με στοργή. Όταν ήταν πέντε ετών, ο αδελφός του, Φρειδερίκος, που υπέφερε από αιμορροφιλία, έπεσε από το παράθυρο και απεβίωσε σε ηλικία 2 ετών. Όταν ήταν δέκα ετών, όλα τα αδέλφια ασθένησαν από επιδημία διφθερίτιδας, μάλιστα η μικρότερη, Μαρία, απεβίωσε 4 ετών. Ο Ερνέστος Λουδοβίκος ζήτησε τη Μαρία και όταν του είπε η μητέρα του ότι απεβίωσε, στενοχωρήθηκε. Τότε η μητέρα του τον φίλησε, κόλλησε και απεβίωσε σε ηλικία 35 ετών (1878). Το 1892 διαδέχθηκε τον πατέρα του. 

### Οι δύο γάμοι του
Νυμφεύτηκε τη Βικτωρία Μελίτα της Σαξονίας-Κοβούργου-Γόθας, εγγονή της βασίλισσας Βικτωρίας και πρώτη του εξαδέλφη (από το θείο του, Αρθούρο). Στο γάμο η νεότερη αδελφή του, Αλίκη, συνάντησε τον Νικόλαο Αλεξάνδροβιτς, Διάδοχο της Ρωσίας, και αρραβωνιάστηκαν.  

Η Βικτωρία Μελίτη (γνωστή στους οικείους της ως *Ντάκυ*) ήταν εύθυμη, οργάνωνε διασκεδάσεις και κρατούσε ένα χαρωπό σπίτι. Δεν της άρεσε ο δημόσιος ρόλος της, αλλά προτιμούσε τους νέους ανθρώπους από τους ηλικιωμένους και τους εύθυμους από τους βαρετούς, ακόμη και αν αυτοί είχαν υψηλές θέσεις. Το ζεύγος δεν ήταν ευτυχισμένο και στις φιλονικίες του η Βικτωρία Μελίτη έσπαγε τις πορσελάνες στον τοίχο. Είχαν μία κόρη και γι' αυτό η βασίλισσα Βικτωρία δεν επέτρεπε το διαζύγιο. Η Βικτωρία Μελίτη πήγε στη Νότια Γαλλία και ξόδευε τεράστια ποσά σε χαρτιά στο Μόντε Κάρλο. Ο Ερνέστος Λουδοβίκος αφιερώθηκε στην κόρη του. Το 1901 απεβίωσε η βασίλισσα Βικτωρία και το ζεύγος μπόρεσε να χωρίσει. Η Βικτωρία Μελίτα είπε σε συγγενείς της ότι ο σύζυγός της ήταν ομοφυλόφιλος, αλλά αυτό δεν πιστοποιείται από αλλού. Και οι δύο έκαναν δεύτερο γάμο. Το 1903 η μοναχοκόρη τους, Ελισάβετ, πέθανε από τυφοειδή πυρετό. 

Ο δεύτερος γάμος του με την Ελεονόρα του Ζολμς-Χόενζολμς-Λιχ ήταν αρμονικός και ευτυχισμένος. Επιπρόσθετα με τον γάμο, ο Ερνέστος Λουδοβίκος διατηρούσε σχέση με τον Κάρλ Άουγκουστ Λίνγκνερ, τον εφευρέτη του πρώτου στοματικού διαλύματος. Όταν αυτός απεβίωσε από καρκίνο του στόματος, του άφησε το Κάστρο Τάρασπ στην Ελβετία. Δεν έμεινε κανείς από την οικογένεια· πωλήθηκε το 2016.

### Πολιτιστική προσφορά
Ήταν προστάτης των Τεχνών και ίδρυσε την *Αποικία Καλλιτεχνών του Ντάρμστατ*, ένα κτήριο στο Ματίλντενχεε, που στέγαζε μία ομάδα καλλιτεχνών του Γιούγκεντστιλ. Ο Ερνέστος Λουδοβίκος ήταν ποιητής, συγγραφέας, δοκιμιογράφος και συνθέτης έργων για πιάνο. 

Ξεκίνησε το 1903 το κτίσιμο του Νέου Μαυσωλείου, που τα εγκαίνια έγιναν το 1910. Παρευρέθηκαν οι 4 αδελφές του, Βικτωρία, Ελισάβετ, Ειρήνη και Αλίκη (πλέον αυτοκράτειρα Αλεξάνδρα) και οι σύζυγοί τους (Λουδοβίκος του Μπάττενμπερκ, Σέργιος Αλεξάνδροβιτς της Ρωσίας, Ερρίκος της Πρωσίας και Νικόλαος Β΄ της Ρωσίας). Τα λείψανα των γονιών τους και των δύο πρόωρα χαμένων αδελφών τους αποτέθηκαν στο Νέο Μαυσωλείο.

### Απώλεια του μεγάλου δουκάτου
Κατά τον Α΄ Παγκόσμιο Πόλεμο υπηρέτησε στο αρχηγείο του Γουλιέλμου Β΄. Το 1917 η επανάσταση στη Ρωσία είχε αποτέλεσμα να εκτελεστούν από τους Μπολσεβίκους η αδελφή του, Αλεξάνδρα, με την οικογένειά της και η άλλη αδελφή του, Ελισάβετ. Το 1918, όταν ξέσπασε η επανάσταση στη Γερμανία, και ο Ερνέστος Λουδοβίκος έχασε το Μεγάλο Δουκάτο της Έσσης. 

Απεβίωσε το 1937 έπειτα από μακρά ασθένεια στο Ανάκτορο Βόλφσγκαρτεν, κοντά στο Ντάρμστατ. Έλαβε μία -ισοδύναμη με κρατική- κηδεία και τάφηκε δίπλα στην μοναχοκόρη του Ελισάβετ, στο κοιμητήριο που είχε φτιάξει στο πάρκο Ρόζενχεε του Ντάρμστατ, δίπλα στο Νέο Μαυσωλείο.

## Οικογένεια
Νυμφεύτηκε πρώτα το 1894 την εξαδέλφη του Βικτωρία Μελίτη, κόρη του Αλφρέδου της Σαξονίας-Κοβούργου & Γκότα, και είχε τέκνα:
* Ελισάβετ (1895 - 1903), απεβίωσε από τυφοειδή πυρετό.
* θνησιγενή γιο (25 Μαϊου 1900).

Διαζεύχθηκαν το 1901 και ο Ερνέστος Λουδοβίκος έκανε δεύτερο γάμο με την Ελεονόρα, κόρη του Χέρμαν του Ζολμς-Χόενζολμς-Λιχ, και είχε τέκνα:
* Γεώργιος Δονάτος (1906 - 1937), διάδοχος στο μεγάλο δουκάτο της Έσσης & παρά τω Ρήνω.
* Λουδοβίκος (1908 - 1968), Πρίγκιπας της Έσσης & παρά τω Ρήνω.

## Πρόγονοι

## Αναφορές σε Πηγές


Κατηγορία:Οίκος της Έσσης